บลจ.กสิกรไทย ขอบคุณผู้ลงทุนเชื่อมั่นแชมป์ยอดขายอันดับ 1
บลจ.กสิกรไทย ขอบคุณผู้ลงทุนที่เชื่อมั่นทำให้บริษัทมีเม็ดเงินไหลเข้าสุทธิในปีที่ผ่านมามากที่สุดในอุตสาหกรรม มูลค่ากว่า 40,000 ล้านบาท
3 ก.พ. 2565

นายวศิน วณิชย์วรนันต์ ประธานกรรมการบริหาร บริษัทหลักทรัพย์จัดการกองทุน กสิกรไทย จำกัด (บลจ.กสิกรไทย) เปิดเผยว่า ในปีที่ผ่านมา บลจ.กสิกรไทย ได้รับความไว้วางใจจากผู้ลงทุนเป็นอย่างมาก ทำให้มีเม็ดเงินสูงสุดในอุตสาหกรรม โดยเฉพาะกลุ่มกองทุนหุ้นทั่วโลก กองทุนหุ้นจีน กองทุน SSF/RMF นอกจากนี้ ยังสามารถบริหารจัดการกองทุนรวมได้อย่างมีประสิทธิภาพภายใต้ความผันผวนที่เกิดขึ้น ทำให้ได้รับการพิจารณาและคว้ารางวัลชนะเลิศได้จากหลายสถาบันทั้งในระดับประเทศและระดับโลก อาทิ รางวัลบลจ.ยอดเยี่ยมแห่งปีจาก SET Awards 2021 และคว้า 4 รางวัลจาก Morningstar Fund Awards 2021 ซึ่งได้รับมากที่สุดในอุตสาหกรรมกองทุนรวม เป็นต้น รางวัลเหล่านี้ล้วนเป็นตัวสะท้อนถึงฝีมือการบริหารจัดการกองทุนของ บลจ.กสิกรไทย ได้เป็นอย่างดี“ผมในฐานะตัวแทนทีมงานของบลจ.กสิกรไทย ขอขอบพระคุณผู้ลงทุนทุกท่านที่เชื่อมั่นในศักยภาพการบริหารจัดการกองทุนรวม และให้การสนับสนุนด้วยดีมาโดยตลอด เรายังคงยึดมั่นในหลักการที่จะบริหารเงินลงทุนของทุกท่านให้มีประสิทธิภาพและประสิทธิผลสูงสุด โดยยึดผลประโยชน์ของลูกค้าผู้ลงทุนเป็นที่ตั้งภายใต้ทุกสถานการณ์ความผันผวน อย่างไรก็ดี เนื่องในเทศกาลตรุษจีนขอถือโอกาสอวยพรผู้ลงทุนทุกท่าน ขอให้มีสุขภาพร่างกายที่แข็งแรงและประสบความสำเร็จด้านการลงทุนตลอดปีเสือทอง” นายวศิน กล่าวนายวศิน กล่าวว่า ภาพรวมเศรษฐกิจโลกในปีนี้ยังคงขยายตัวต่อไปได้ ในขณะเดียวกันตลาดยังต้องเผชิญกับความผันผวนจากหลายปัจจัยทั้งในเรื่องของปัญหา Supply Chain แนวโน้มอัตราเงินเฟ้อ การเปลี่ยนแปลงนโยบายทางการเงินของธนาคารกลางประเทศแกนหลักที่มีแนวโน้มตึงตัวมากขึ้น รวมถึงการแพร่ระบาดและการกลายพันธุ์ของเชื้อไวรัสโควิด-19 อย่างไรก็ดี บลจ.กสิกรไทย ยังคงมีมุมมองเชิงบวกต่อภาพรวมการลงทุน โดยเฉพาะการลงทุนในกองทุนหุ้น โดยมองว่าหุ้นต่างประเทศยังมีความน่าสนใจ เหมาะกับผู้ลงทุนที่ต้องการมองหาโอกาสทำกำไรและรับความเสี่ยงได้สูง